b'\n_START_ARTICLE_\nEstasyong daangbakal ng Paco\n_START_SECTION_\nKasaysayan\n_START_PARAGRAPH_\nAng linyang Manila Belt mula Santa Mesa patungong Paco at ang bahagi ng dating Linyang Kabite patungong Binakayan, Kawit ay binuksan noong Marso 25, 1908. Sinimulan ang pagtatayo ng estasyong Paco noong 1912 at natapos ito pagsapit ng 1915, noong panahon ng pananakop ng mga Amerikano. Matatagpuan ito noon sa tapat ng Plasa Dilao._NEWLINE_Kalahating giniba ang estasyong Paco noong 1996 ng isang developer na nagsimulang magtayo ng isang gusaling pamilihan (shopping mall) sa tabi nito. Hindi nakompleto ang paggigiba dahil sa pagbawi ng pagtatayo ng gusaling pamilihan, kung kaya nanatiling nakatayo ang harapan ng dating estasyon hanggang ngayon._NEWLINE_Noong 2009, ang lumang estasyon ay pinalitan ng isang bagong estasyon sa kanto ng Abenida Quirino at Kalye Pedro Gil. Noong 2015, pinag-iisipan ng Kagawaran ng Transportasyon at Komunikasyon (DOTC) ang ipinapanukalang pagpapanumbalik at pangangalaga ng lumang gusali ng estasyong daangbakal ng Paco. Malugod na tinanggap ng mga tagataguyod ng pamana, kabilang ang Heritage Conservation Society, ang panukala.\n_START_SECTION_\nMga kalapit na pook-palatandaan\n_START_PARAGRAPH_\nMalapit ang estasyon sa Plaza Dilao, Pamilihan ng Paco, Simbahan ng San Fernando de Dilao, Paaralang Katoliko ng Paco at Colegio de la Inmaculada Concepcion de la Concordia.'